हरियाणा कांग्रेस ने आगामी लोकसभा और विधानसभा चुनावों की तैयारी शुरू कर दी है. इन चुनावों में अब ज़्यादा वक़्त नहीं बचा है. जो वक़्त बचा है, पार्टी उसे गंवाना नहीं चाहती, इसीलिए पार्टी नेता अपनी जीत सुनिश्चत करने के लिए मेहनत में कोई कोर-कसर नहीं छोड़ना चाहते. इसी क़वायद के मद्देनज़र हरियाणा कांग्रेस ने प्रदेश की भारतीय जनता पार्टी सरकार के ख़िलाफ़ मुहिम शुरू कर दी है. इसके तहत कांग्रेस के प्रदेशाध्यक्ष अशोक तंवर की अगुवाई में 5 मार्च से साइकिल यात्रा शुरू की जा रही है. इसे ’परिवर्तन लाओ-हरियाणा बचाओ’ का नाम दिया गया है. कालका से शुरू होने वाली यह यात्रा 6 मार्च को नारायणगढ़, 7 मार्च को मुलाना, 8 को जगाधरी, 9 को कुरुक्षेत्र और 10 मार्च को अंबाला पहुंचेगी. यह यात्रा 11 मार्च को पिहोवा पहुंचेंगी. पिहोवा में एक जनसभा का आयोजन किया जाएगा, जिसमें कांग्रेस नेता जनता को संबोधित करते हुए उससे भाजपा सरकार की जनविरोधी नीतियों के ख़िलाफ़ समर्थन मांगेंगे. लाल रंग की साइकिलों पर सवार पार्टी कार्यकर्ता राहुल गांधी और अशोक तंवर का मुखौटा पहनेंगे. इसके साथ ही वे ’मुझमें राहुल-मुझमें तंवर’ के नारे लगाएंगे.